ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/EΚ

2001/0117 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/EΚ

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2001) 280 τελικό - 2001/0117(COD) [1]: // 01 Ιουνίου 2001

[1] ΕΕ C 240 E, 28.08.2001 σ.272.

Ημερομηνία γνωμοδότησης της Ευρωπαϊκής Κεντρικής Τράπεζας [2]: // 16 Νοεμβρίου 2001

[2] ΕΕ C 344, 06.12.2001 σ. 4

Ημερομηνία γνωμοδότησης της Οικονομικής και Κοινωνικής Επιτροπής [3]: // 17 Ιανουαρίου 2002

[3] ΕΕ C 80, 03.04.2002 σ.52

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση [4]: // 14 Μαρτίου 2002

[4] Δεν έχει ακόμη δημοσιευθεί στην Επίσημη Εφημερίδα

Ημερομηνία διαβίβασης της τροποποιημένης πρότασης στο ΕΚ και στο Συμβούλιο (έγγραφο COM(2002) 460 τελικό - 2001/0117(COD) [5]: // 10 Αυγούστου 2002

[5] ΕΕ C 20 E, 28.01.2003 σ.122

Ημερομηνία έκδοσης της κοινής θέσης [6]: // 24 Μαρτίου 2003

[6] Δεν έχει ακόμη δημοσιευθεί στην Επίσημη Εφημερίδα

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της προτεινόμενης οδηγίας είναι να διασφαλιστεί η εφαρμογή κατάλληλων και ισοδύναμων προτύπων πληροφόρησης σε όλα τα κράτη μέλη όταν διατίθενται κινητές αξίες στους Ευρωπαίους επενδυτές, είτε μέσω δημόσιας προσφοράς είτε λόγω του ότι αυτές οι κινητές αξίες είναι εισηγμένες για διαπραγμάτευση σε οργανωμένη αγορά.

Με βάση τους ισχύοντες σήμερα κανόνες της ΕΕ, η αμοιβαία αναγνώριση προβλέπεται μόνο για τα ενημερωτικά δελτία που περιέχουν τις απαιτούμενες πληροφορίες βάσει της οδηγίας περί ενημερωτικού δελτίου (80/390/EΟΚ) και έχουν εγκριθεί από τις αρμόδιες αρχές. Σε περίπτωση αναγνώρισης του ενημερωτικού δελτίου, η αρχή της χώρας υποδοχής δύναται να ζητήσει πρόσθετες πληροφορίες που αφορούν την εγχώρια αγορά. Οι ισχύοντες κανονισμοί και οι εφαρμοζόμενες πρακτικές διαφέρουν σημαντικά μεταξύ των διαφόρων κρατών μελών. Αποτέλεσμα της κατάστασης αυτής είναι ο κατακερματισμός των κεφαλαιαγορών της ΕΕ ενώ σε ελάχιστες μόνο περιπτώσεις χρησιμοποιήθηκαν τα υφιστάμενα ενημερωτικά δελτία για τη διασυνοριακή άντληση κεφαλαίων στην Ευρώπη. Επιπλέον, δεν υφίσταται ευρωπαϊκό σύστημα αναγνώρισης για τις κινητές αξίες που δεν εμπίπτουν στο πεδίο εφαρμογής της οδηγίας 80/390/EΟΚ.

Για τον σκοπό αυτό, η προτεινόμενη οδηγία εναρμονίζει τις απαιτήσεις για την κατάρτιση, την έγκριση και τη διανομή των ενημερωτικών δελτίων. Με τη θέση σε ισχύ της οδηγίας θα δημιουργηθεί ένα πραγματικό ευρωπαϊκό διαβατήριο για εκδότες που θα ισχύει σε κοινοτική κλίμακα και θα αφορά τα ενημερωτικά δελτία που έχουν εγκριθεί από την αρμόδια αρχή του κράτους μέλους καταγωγής, διευκολύνοντας με τον τρόπο αυτό την άντληση κεφαλαίων από τους εκδότες όλων των ειδών κινητών αξιών.

Τα βασικά στοιχεία της προτεινόμενης οδηγίας είναι τα ακόλουθα:

* ο προσδιορισμός σαφών προϋποθέσεων για τα ενημερωτικά δελτία που δημοσιεύονται κατά τη δημόσια προσφορά κινητών αξιών και την εισαγωγή τους προς διαπραγμάτευση σε οργανωμένη αγορά.

* η εναρμόνιση των βασικών ορισμών ώστε να αποφευχθούν τα νομοθετικά κενά και οι διαφορετικές προσεγγίσεις, διασφαλίζοντας με τον τρόπο αυτό ισότιμους όρους σε όλη την ΕΕ.

* η καθιέρωση ειδικών κοινοτικών κανόνων για κινητές αξίες με υψηλή ελάχιστη ονομαστική αξία (50.000 EUR), των οποίων η διαπραγμάτευση γίνεται από επαγγελματίες.

* η θέσπιση ρυθμίσεων προσαρμοσμένων στις ανάγκες των μικρών και μεσαίων επιχειρήσεων. στο πλαίσιο αυτό, οι εν λόγω επιχειρήσεις δεν θα υποχρεούνται να καταρτίζουν ενημερωτικά δελτία όταν οι δημόσιες προσφορές τους αφορούν μικρό μόνο αριθμό κινητών αξιών.

* η καθιέρωση προτύπων γνωστοποίησης που θα βασίζονται σε διεθνή πρότυπα (IOSCO), σύμφωνα με χρονοδιαγράμματα προσαρμοσμένα στη φύση του εκδότη και στο είδος των εκάστοτε προσφερόμενων ή εισαγόμενων για διαπραγμάτευση κινητών αξιών, π.χ. : μετοχικές κινητές αξίες όπως οι μετοχές, μη μετοχικές κινητές αξίες όπως τα ομόλογα, παράγωγα όπως τα καλυπτόμενα δικαιώματα επιλογής, κινητές αξίες με υψηλή ελάχιστη ονομαστική αξία και ενυπόθηκα ομόλογα.

* η καθιέρωση νέων μορφών ενημερωτικών δελτίων για «συχνούς» εκδότες, ιδίως στην περίπτωση προσφοράς EMTN (Euro Medium Term Notes), παραγώγων όπως τα καλυπτόμενα δικαιώματα επιλογής, ή ενυπόθηκων ομολόγων που εκδίδονται σε συνεχή ή επαναλαμβανόμενη βάση.

* η καθιέρωση αποτελεσματικού καθεστώτος για το "ενιαίο διαβατήριο". Οι εταιρείες που επιθυμούν να εκδώσουν κινητές αξίες ή να τις εισάγουν για διαπραγμάτευση σε οποιοδήποτε κράτος μέλος θα πρέπει απλώς να διαβιβάζουν στις αρχές της χώρας υποδοχής το ενημερωτικό τους δελτίο και να αποδεικνύουν ότι το δελτίο αυτό έχει ήδη εγκριθεί από την αρμόδια αρχή ενός άλλου κράτους μέλους.

Η προτεινόμενη οδηγία για τα ενημερωτικά δελτία ακολουθεί επίσης την προσέγγιση που πρότεινε η Επιτροπή Σοφών υπό την προεδρία του κ. Lamfalussy τον Φεβρουάριο 2001 και την οποία ενέκρινε με ψήφισμά του το Ευρωπαϊκό Συμβούλιο της Στοκχόλμης τον Μάρτιο του 2001. Η προσέγγιση αυτή βασίζεται στο διαχωρισμό των αρχών πλαισίου από τα εκτελεστικά μέτρα.

3- ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ

3.1 Γενικά σχόλια για την κοινή θέση

Οι προεδρίες του Βελγίου, της Ισπανίας και της Δανίας αντιμετώπισαν ως ζήτημα προτεραιότητας την αρχική και τις τροποποιημένες προτάσεις της Επιτροπής για την έκδοση οδηγίας σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση σε οργανωμένη αγορά. Μετά την έκθεση του Ευρωπαϊκού Κοινοβουλίου (πρώτη ανάγνωση) στις 14 Μαρτίου 2002 και μετά την έκδοση, από την Επιτροπή, της τροποποιημένης πρότασής της στις 9 Αυγούστου 2002, το Συμβούλιο ECOFIN της 5ης Νοεμβρίου 2002 κατέληξε σε πολιτική συμφωνία επί της ουσίας ενός συμβιβαστικού κειμένου το οποίο ενσωματώνεται στην κοινή θέση της 24 Μαρτίου 2003. Η Ευρωπαϊκή Επιτροπή αποδέχεται αυτή την κοινή θέση.

Η κοινή θέση ακολουθεί πιστά την τροποποιημένη πρόταση της Επιτροπής. Ταυτόχρονα, περιλαμβάνει μεγάλο αριθμό τροπολογιών που πρότεινε το Κοινοβούλιο στην αρχική πρόταση της Επιτροπής, στο βαθμό βεβαίως που η Επιτροπή περιέλαβε τις τροπολογίες αυτές στην τροποποιημένη πρότασή της. Η πλειονότητα των αλλαγών που περιλαμβάνονται στην κοινή θέση σε σύγκριση με την τροποποιημένη πρόταση της Επιτροπής αφορούν ουσιαστικά τεχνικές πτυχές της διατύπωσης και έγιναν για να βελτιωθεί η ασφάλεια δικαίου ή να καταστεί το κείμενο σαφέστερο, ενώ άλλες αλλαγές τροποποιούν την πρόταση της Επιτροπής με πιο ουσιαστικό τρόπο, π.χ. η αλλαγή στον ορισμό του κράτους μέλους καταγωγής, στον ορισμό των εξουσιών της αρμόδιας αρχής, του γλωσσικού καθεστώτος κλπ.

3.2 Ειδικά σχόλια για τις επιμέρους διατάξεις

- Προοίμιο

Οι αιτιολογικές σκέψεις αριθ. 8, 38, 39 και 40 ενσωματώνουν τις αντίστοιχες τροπολογίες του ΕΚ (τροπολογίες αριθ. 1, 8, 9 και, εν μέρει, 10) σχετικά με τη διαδικασία επιτροπολογίας.

Η αιτιολογική σκέψη αριθ. 35 δεν ευθυγραμμίζεται πλέον με την τροπολογία του ΕΚ για μια ενιαία αρμόδια αρχή (τροπολογία αριθ. 7). η Επιτροπή συμφώνησε με την τροπολογία αυτή και την ενσωμάτωσε στην τροποποιημένη πρότασή της (πρώην αιτιολογική σκέψη αριθ. 29). Ωστόσο, το κείμενο της οδηγίας (άρθρο 21) τροποποιήθηκε κατά τη διάρκεια των συζητήσεων και επομένως οι αιτιολογικές σκέψεις έπρεπε να προσαρμοστούν ανάλογα.

Η αιτιολογική σκέψη αριθ. 16 ενσωματώνει την τροπολογία του ΕΚ σχετικά με τη σημασία που έχουν οι κανόνες επιχειρηματικής δεοντολογίας για την προστασία των επενδυτών (τροπολογία αριθ. 3).

Η αιτιολογική σκέψη αριθ. 20 ενσωματώνει την τροπολογία του ΕΚ για την ανάγκη καθιέρωσης προσαρμοσμένων προτύπων γνωστοποίησης για τις μη μετοχικές κινητές αξίες (τροπολογία αριθ. 4)-.

Στην αιτιολογική σκέψη αριθ. 21 λαμβάνεται υπόψη η τροπολογία του ΕΚ σχετικά με την παροχή στους εκδότες δυνατότητας υποβολής ενημερωτικού δελτίου υπό μορφή ενιαίου εγγράφου (τροπολογία αριθ. 5, πρώτο τμήμα). Το δεύτερο τμήμα της τροπολογίας αριθ. 5 του ΕΚ, το οποίο αφορά τη δυνατότητα εφαρμογής εθνικού καθεστώτος σε εγχώριες προσφορές κινητών αξιών, δεν περιλήφθηκε ως έχει στην κοινή θέση. Ωστόσο, η προσέγγιση του ΕΚ στο ζήτημα αυτό ακολουθείται στο άρθρο 1 παράγραφος 2 για ορισμένα είδη προσφορών και κινητών αξιών (αποκλείονται οι ΟΣΕΚΑ ανοικτού τύπου οι οποίοι εμπίπτουν στο πεδίο εφαρμογής άλλων οδηγιών).

Η αιτιολογική σκέψη αριθ. 13 δεν συμβαδίζει με την τροπολογία του ΕΚ σχετικά με τον προσδιορισμό της αρμόδιας αρχής του κράτους μέλους καταγωγής (τροπολογία αριθ. 2).

Στην αιτιολογική σκέψη αριθ. 25 λαμβάνονται εμμέσως υπόψη τα στοιχεία της τροπολογίας αριθ. 6 του ΕΚ όσον αφορά την κατάργηση της απαίτησης για ετήσια επικαιροποίηση του εγγράφου αναφοράς.

Τέλος, οι αιτιολογικές σκέψεις τροποποιήθηκαν προκειμένου να ληφθούν υπόψη οι αλλαγές στο διατακτικό της οδηγίας. Με την κοινή θέση εισάγονται ορισμένες νέες αιτιολογικές σκέψεις (αριθ. 11, 15, 19, 22, 26, 30, 44 και 45) που αφορούν αντίστοιχα τις συνέπειες της μη υπαγωγής στο πεδίο εφαρμογής της οδηγίας, της απαλλαγής από την υποχρέωση δημοσίευσης ενημερωτικού δελτίου, το περιεχόμενο του περιληπτικού σημειώματος, την ανάγκη ευελιξίας σε σχέση με τα πληροφοριακά στοιχεία που πρέπει να παρέχει ένα βασικό ενημερωτικό δελτίο στο πλαίσιο προγράμματος προσφοράς κινητών αξιών, τον κατάλογο των δημοσιευμένων πληροφοριακών στοιχείων, την προστασία των στοιχείων, μια ρήτρα αναθεώρησης και την πιθανή σύσταση ευρωπαϊκής υπηρεσίας κινητών αξιών.

ΚΕΦΑΛΑΙΟ I - ΓΕΝΙΚΕΣ ΔΙΑΤΑΞΕΙΣ

Άρθρο 1 - Αντικείμενο και πεδίο εφαρμογής

Οι τροπολογίες αριθ. 11 και 65rev που τροποποιούν το πεδίο εφαρμογής της οδηγίας δεν περιλήφθηκαν στην τροποποιημένη πρόταση της Επιτροπής ούτε στην κοινή θέση. Το Συμβούλιο εισήγαγε στην κοινή θέση ορισμένες περαιτέρω απαλλαγές από το πεδίο εφαρμογής της οδηγίας.

Για λόγους σαφήνειας, στην αιτιολογική σκέψη αριθ. 11 τονίζεται ότι οι κινητές αξίες που δεν εμπίπτουν στο πεδίο εφαρμογής της οδηγίας δεν επηρεάζονται από αυτή. Επομένως, η οδηγία δεν επιβάλλει καμία υποχρέωση σε εκδότες εξαιρούμενων κινητών αξιών και αφήνει στο κάθε κράτος μέλος τη δυνατότητα επιβολής ή μη υποχρεώσεων γνωστοποίησης στους εκδότες αυτούς.

Οι επιπλέον εξαιρέσεις καλύπτουν : τις μετοχές στο κεφάλαιο των κεντρικών τραπεζών των κρατών μελών (άρθρο 1 παράγραφος 2 στοιχείο γ)). τις μετοχές των οποίων βασικός σκοπός είναι να παρέχουν στον κάτοχό τους δικαίωμα να κάνει χρήση διαμερίσματος ή άλλης μορφής ακίνητης περιουσίας (άρθρο 1 παράγραφος 2 στοιχείο ζ)) διότι οι μετοχές αυτές δεν είναι ανταλλάξιμες. προσφορές μικρού αριθμού κινητών αξιών που η αξία τους δεν υπερβαίνει συνολικά τα 2,5 εκατ. ευρώ (άρθρο 1 παράγραφος 2 στοιχείο η)). Ενυπόθηκα ομόλογα "bostadsobligationer" τα οποία εκδίδονται μόνο στη Σουηδία (άρθρο 1 παράγραφος 2 στοιχείο θ)), διότι οι τίτλοι αυτοί δεν έχουν την ίδια νομική διάρθρωση σε σύγκριση με εκείνους που περιγράφονται στο άρθρο 5 παράγραφος 4 στοιχείο β). μικρής αξίας προσφορές ομολογιών που εκδίδονται από πιστωτικά ιδρύματα (άρθρο 1 παράγραφος 2 στοιχείο ι)). Οι επιπλέον αυτές εξαιρέσεις ανταποκρίνονται εν μέρει στις τροπολογίες αριθ. 5 (δεύτερο τμήμα) και 35 με τις οποίες το ΕΚ ζητούσε την εφαρμογή, σε ορισμένες περιπτώσεις, εθνικού καθεστώτος αντί του κοινοτικού όπως προβλέπει η πρόταση οδηγίας, η οποία θα συνοδευόταν από τη δυνατότητα οικειοθελούς ένταξης στο κοινοτικό καθεστώς ("opt-in"), κατ' επιλογή του εκδότη.

Ωστόσο, ορισμένοι από αυτούς τους εξαιρούμενους εκδότες ενδέχεται να ενδιαφέρονται για το εναρμονισμένο καθεστώς των υποχρεώσεων γνωστοποίησης και την αυτόματη διαδικασία αμοιβαίας αναγνώρισης των ενημερωτικών δελτίων. Οι εκδότες που αναφέρονται στο άρθρο 1 παράγραφος 2 στοιχεία β), δ), η), θ) και ι) ενδέχεται να κάνουν χρήση της δυνατότητας "opt-in" που αναφέρεται στο άρθρο 1 παράγραφος 3 και να καταρτίσουν, εφόσον το επιθυμούν, ενημερωτικό δελτίο με βάση τα οριζόμενα στην οδηγία αυτή.

Άρθρο 2 - Ορισμοί

Οι τροπολογίες αριθ. 16 για τον προσδιορισμό της αρμόδιας αρχής του κράτους μέλους καταγωγής και αριθ. 17 για τον ορισμό της χρηματιστηριακής κεφαλαιοποίησης δεν περιλήφθηκαν στην τροποποιημένη πρόταση της Επιτροπής ούτε στην κοινή θέση. Η κοινή θέση τροποποιεί επίσης μερικούς ορισμούς σε σύγκριση με την τροποποιημένη πρόταση της Επιτροπής.

Στον ορισμό των "κινητών αξιών" (άρθρο 2, παράγραφος 1, στοιχείο α)), καθίσταται σαφές ότι τα μέσα χρηματαγοράς διάρκειας μικρότερης των 12 μηνών δεν θεωρούνται κινητές αξίες για τους σκοπούς της οδηγίας αυτής. Η διευκρίνιση αυτή συμβαδίζει με την τροπολογία αριθ. 13 του Ευρωπαϊκού Κοινοβουλίου.

Οι ορισμοί των "μετοχικών κινητών αξιών" και των "μη μετοχικών κινητών αξιών" παραμένουν αμετάβλητοι σε σχέση με την τροποποιημένη πρόταση της Επιτροπής, αλλά η αιτιολογική σκέψη αριθ. 12 της κοινής θέσης προσθέτει μια εξήγηση για το πώς πρέπει να κατανοηθούν οι όροι αυτοί.

Ο ορισμός των "ειδικών επενδυτών" του άρθρου 2, παράγραφος 1, στοιχείο ε), διευρύνθηκε και καλύπτει πλέον όλες τις νομικές οντότητες που ικανοποιούν τα χρησιμοποιούμενα κριτήρια για τον καθορισμό των μικρών και μεσαίων επιχειρήσεων. Οι αρχές που περιλαμβάνονται σε αυτόν τον ορισμό είναι σύμφωνες με την τροπολογία αριθ. 76 του Ευρωπαϊκού Κοινοβουλίου. Ωστόσο, τα αριθμητικά στοιχεία είναι διαφορετικά και σύμφωνα με τον ισχύοντα ορισμό καθώς και με τον ενδεχόμενο μελλοντικό ορισμό των ΜΜΕ σε κοινοτικό επίπεδο.

Όσον αφορά τα φυσικά πρόσωπα που πρέπει να αντιμετωπίζονται ως ειδικοί επενδυτές, η κοινή θέση παρέχει στα κράτη μέλη τη δυνατότητα να επιτρέψουν ή όχι στα πρόσωπα αυτά να θεωρούνται ειδικοί επενδυτές. Με τον τρόπο αυτό επιδιώκεται μια συμβιβαστική λύση μεταξύ της ευελιξίας που προβλέπει η τροποποιημένη πρόταση της Επιτροπής, η οποία βασίζεται στην τροπολογία αριθ. 15 του Ευρωπαϊκού Κοινοβουλίου, και της αναφερθείσας από ορισμένα κράτη μέλη ανάγκης για παροχή στα φυσικά πρόσωπα που διαμένουν στο έδαφός τους της πλήρους επενδυτικής κάλυψης που προσφέρει η οδηγία. Η δυνατότητα αυτή επεκτάθηκε ωστόσο στις μικρές και μεσαίες επιχειρήσεις ώστε οι τελευταίες να αντιμετωπίζονται σε ισότιμη βάση με τα φυσικά πρόσωπα, δεδομένου ότι η ανάγκη προστασίας των επενδυτών είναι ισοδύναμη στις δύο περιπτώσεις. Επομένως, η τροπολογία αριθ. 15 του Ευρωπαϊκού Κοινοβουλίου περιλαμβάνεται εν μέρει στην κοινή θέση.

Ο ορισμός του "πιστωτικού ιδρύματος" (άρθρο 2, παράγραφος 1, στοιχείο ζ)), κατέστη σαφέστερος μέσω παραπομπής στην οδηγία 2000/12/ΕΚ.

Η κοινή θέση, παρότι εισάγει ορισμένες αλλαγές, ακολουθεί την προσέγγιση που περιλαμβάνεται στη τροποποιημένη πρόταση της Επιτροπής σχετικά με τον ορισμό του "κράτους μέλους καταγωγής", με βάση τον οποίο διαχωρίζεται η μεταχείριση των μετοχικών και μικρής ονομαστικής αξίας μη μετοχικών κινητών αξιών από τη μία πλευρά και των υψηλής μετοχικής αξίας μη μετοχικών κινητών αξιών που απευθύνονται στους επαγγελματίες της αγοράς από την άλλη, αλλά, βασιζόμενη στις τροπολογίες αριθ. 2 και 16 του Ευρωπαϊκού Κοινοβουλίου, διαχωρίζει τις δύο αυτές κατηγορίες κινητών αξιών: ο διαχωρισμός γίνεται πλέον με τρόπο που επιτρέπει στους εκδότες ομολογιών υψηλής ονομαστικής αξίας και ορισμένων παράγωγων μέσων να επιλέγουν ως κράτος μέλος καταγωγής είτε το κράτος μέλος στο οποίο έχουν την καταστατική τους έδρα ή το κράτος μέλος όπου οι εν λόγω κινητές αξίες εισάγονται προς διαπραγμάτευση ή προσφέρονται για πρώτη φορά στο κοινό. Το ελάχιστο όριο για τις υψηλής ονομαστικής αξίας ομολογίες καθορίζεται στα 5.000 ευρώ ανά μονάδα.

Για τους κοινοτικούς εκδότες όλων των άλλων κατηγοριών κινητών αξιών ως κράτος μέλος καταγωγής καθορίζεται το κράτος μέλος στο οποίο ο εκδότης έχει την καταστατική του έδρα. Οι προερχόμενοι από τρίτες χώρες εκδότες αντιμετωπίζονται σύμφωνα με τα προβλεπόμενα στην τροποποιημένη πρόταση της Επιτροπής, με την πρόσθετη διάταξη ότι εκδότης ο οποίος δεν έχει επιλέξει το κράτος μέλος καταγωγής του, διότι μια άλλη οντότητα έχει προσφέρει τις κινητές του αξίες στο κοινό ή ζήτησε την εισαγωγή τους σε οργανωμένη αγορά, δύναται, σύμφωνα με την οδηγία, να επιλέξει διαφορετικό κράτος μέλος καταγωγής.

Ο ορισμός της "έγκρισης" (άρθρο 2, παράγραφος 1, στοιχείο ιζ)) κατέστη σαφέστερος στην κοινή θέση και αυστηρότερος σε σύγκριση με τη διατύπωση της τελευταίας παραγράφου της τροπολογίας αριθ. 35 του ΕΚ.

Η παράγραφος 2 του άρθρου 2 της τροποποιημένης πρότασης της Επιτροπής διεγράφη ώστε να αποφευχθεί τόσο ο θετικός όσο και ο αρνητικός ορισμός της δημόσιας προσφοράς κινητών αξιών. Πλέον, τα είδη προσφορών προσδιορίζονται στο άρθρο 3, παράγραφος 2 της κοινής θέσης.

Το άρθρο 2, παράγραφος 3 της τροποποιημένης πρότασης της Επιτροπής τροποποιήθηκε ώστε να καταστεί σαφές ότι ο ορισμός των μικρών και μεσαίων επιχειρήσεων μπορεί να προσαρμοστεί σε ανώτερο ή σε κατώτερο επίπεδο και ότι κατά την προσαρμογή αυτή πρέπει να ληφθεί υπόψη η νομοθεσία της ΕΕ καθώς και οι σχετικές συστάσεις. Έτσι, η τροπολογία αριθ. 19 του Ευρωπαϊκού Κοινοβουλίου περιλαμβάνεται στην κοινή θέση (άρθρο 2, παράγραφος 4).

Άρθρο 3 - Υποχρέωση δημοσίευσης ενημερωτικού δελτίου

Το άρθρο 3, παράγραφος 1 αναδιατυπώθηκε με σκοπό τον σαφέστερο καθορισμό της υποχρέωσης που βαρύνει τα κράτη μέλη.

Το άρθρο 3, παράγραφος 2 αφορά τις κατηγορίες προσφορών που προηγουμένως καθορίζονταν στο διαγραφέν άρθρο 2, παράγραφος 2 της τροποποιημένης πρότασης της Επιτροπής. Στη διάταξη αυτή ορίζεται ότι οι εν λόγω προσφορές καλύπτονται από το πεδίο εφαρμογής της οδηγίας, αλλά όχι από την υποχρέωση δημοσίευσης ενημερωτικού δελτίου. Το όριο που καθορίζεται στο άρθρο 3, παράγραφος 2, στοιχείο ε) τροποποιήθηκε σε σύγκριση με το άρθρο 2, παράγραφος 2 της τροποποιημένης πρότασης της Επιτροπής, καθότι οι πολύ μικρής αξίας προσφορές (χαμηλότερες των 100.000 ευρώ) δεν θα υπόκεινται σε υποχρέωση δημοσίευσης ενημερωτικού δελτίου στα κράτη μέλη. Το τελευταίο εδάφιο της παραγράφου 2 του άρθρου 3 αναδιατυπώθηκε για να καταστεί σαφές ότι όταν οι τοποθετήσεις κινητών αξιών γίνονται μέσω χρηματοοικονομικών μεσολαβητών, εκείνο που πρέπει να λαμβάνεται υπόψη είναι το τελικό αποτέλεσμα της τοποθέτησης.

Άρθρο 4 - Εξαιρέσεις από την υποχρέωση δημοσίευσης ενημερωτικού δελτίου

Η τροπολογία αριθ. 20 του Ευρωπαϊκού Κοινοβουλίου περιλήφθηκε εν μέρει, ως προς το πνεύμα της αλλά με διαφορετική διατύπωση, στην κοινή θέση. Με εξαίρεση την παράγραφο 2, στοιχείο η), το άρθρο 4 ακολουθεί ουσιαστικά την τροποποιημένη πρόταση της Επιτροπής με μικρές μόνο αλλαγές. Στην παράγραφο 1, στοιχεία β) και γ) και στην παράγραφο 2, στοιχεία γ) και δ) ορίζεται ότι η αρμόδια αρχή, κατά την εκτίμησή της για το κατά πόσον οι πληροφορίες που περιέχονται στο προς δημοσίευση έγγραφο είναι ισοδύναμες με εκείνες του ενημερωτικού δελτίου, πρέπει να λαμβάνει υπόψη τις απαιτήσεις της κοινοτικής νομοθεσίας. Για τις περιπτώσεις που καθορίζονται στις παραγράφους 1, στοιχεία δ) και ε) και στην παράγραφο 2, στοιχείο ε) αρκεί το έγγραφο με τις απαιτούμενες πληροφορίες να καθίσταται διαθέσιμο, όπως προβλέπεται και για τις περιπτώσεις της παραγράφου 1, στοιχεία η) και γ). δεν λήφθηκε δηλαδή υπόψη η υποχρέωση δημοσίευσης του εγγράφου αυτού όπως προβλεπόταν στην τροποποιημένη πρόταση της Επιτροπής.

Για να βελτιωθεί η προστασία των μελών του διοικητικού συμβουλίου και των υπαλλήλων, προστέθηκε φράση με την οποία ορίζεται ότι η εφαρμογή της παραγράφου 1, στοιχείο ε) περιορίζεται στις περιπτώσεις όπου ο εργοδότης έχει κινητές αξίες ήδη εισηγμένες για διαπραγμάτευση σε οργανωμένη αγορά και επομένως υπόκειται στις ισχύουσες υποχρεώσεις γνωστοποίησης. Η απαίτηση πληροφόρησης της παραγράφου 2, στοιχείο στ) ευθυγραμμίστηκε με την απαίτηση της παραγράφου 1, στοιχείο ε). εφεξής, έγγραφο με βασικά πληροφοριακά στοιχεία πρέπει να καθίσταται διαθέσιμο και στην περίπτωση της παραγράφου 2, στοιχείο στ).

Με το άρθρο 4, παράγραφος 2, στοιχείο η) της κοινής θέσης εισάγεται εξαίρεση που δεν προβλεπόταν στην τροποποιημένη πρόταση της Επιτροπής. συγκεκριμένα, από την υποχρέωση δημοσίευσης ενημερωτικού δελτίου εξαιρούνται οι εκδότες των οποίων οι κινητές αξίες έχουν ήδη εισαχθεί για διαπραγμάτευση σε οργανωμένη αγορά όταν επιδιώκεται η εισαγωγή προς διαπραγμάτευση σε άλλη οργανωμένη αγορά της Κοινότητας. Η δυνατότητα αυτή προσφέρει μεγαλύτερη ευελιξία στους φορείς της αγοράς και συμβαδίζει, τουλάχιστον ως προς το πνεύμα, με την τροπολογία αριθ. 11 του ΕΚ (παρότι η τροπολογία αυτή δεν περιλήφθηκε στην τροποποιημένη πρόταση της Επιτροπής ούτε, ως έχει, στην κοινή θέση του Συμβουλίου).

Το πεδίο εφαρμογής των προς θέσπιση εκτελεστικών μέτρων δυνάμει του άρθρου 4, παράγραφος 3 είναι πιο περιορισμένο σε σύγκριση με τις εξουσίες επιτροπολογίας που προβλέπονται στην τροπολογία αριθ. 20 του ΕΚ και ενσωματώθηκαν στην τροποποιημένη πρόταση της Επιτροπής. η διάταξη για την επιτροπολογία περιορίστηκε στις τεχνικές εξελίξεις που επηρεάζουν την ερμηνεία ορισμένων εξαιρέσεων από την υποχρέωση δημοσίευσης ενημερωτικού δελτίου, οι οποίες προβλέπονται στο ίδιο αυτό άρθρο (παράγραφοι 1 και 2), καθώς και την έννοια της ισοδυναμίας.

Η τροπολογία αριθ. 21 του ΕΚ δεν περιλήφθηκε στην τροποποιημένη πρόταση της Επιτροπής ούτε στην κοινή θέση του Συμβουλίου. Επικράτησε η άποψη ότι οι εξαιρέσεις από την υποχρέωση δημοσίευσης ενημερωτικού δελτίου δεν πρέπει απαραιτήτως να είναι οι ίδιες στην περίπτωση κινητών αξιών που αποτελούν το αντικείμενο δημόσιας προσφοράς και στην περίπτωση κινητών αξιών που εισάγονται για διαπραγμάτευση σε οργανωμένη αγορά.

ΚΕΦΑΛΑΙΟ II - ΚΑΤΑΡΤΙΣΗ ΤΟΥ ΕΝΗΜΕΡΩΤΙΚΟΥ ΔΕΛΤΙΟΥ

Άρθρο 5 - Το ενημερωτικό δελτίο

Το άρθρο 5, παράγραφος 2 της κοινής θέσης ορίζει ότι το περιληπτικό σημείωμα πρέπει να περιλαμβάνει τα κύρια χαρακτηριστικά και τους κινδύνους που συνδέονται με τον εκδότη και να είναι σύντομο και διατυπωμένο σε μη τεχνική γλώσσα. Η προσέγγιση αυτή είναι πιο ευέλικτη σε σχέση με την τροπολογία αριθ. 24 του Ευρωπαϊκού Κοινοβουλίου στην οποία ορίζεται ότι το περιληπτικό σημείωμα δεν πρέπει να υπερβαίνει τις 2.500 λέξεις. η τροπολογία αυτή είχε επίσης ενσωματωθεί στην τροποποιημένη πρόταση της Επιτροπής. Όντως, το Συμβούλιο θεώρησε τη διάταξη αυτή υπερβολικά περιοριστική για να εφαρμοστεί ως αυστηρή απαίτηση. Ωστόσο, στην αιτιολογική σκέψη αριθ. 19 αναφέρεται ότι το περιληπτικό σημείωμα δεν πρέπει κατά κανόνα να υπερβαίνει τις 2.500 λέξεις.

Η τροπολογία αριθ. 22 του ΕΚ σχετικά με τη δυνατότητα επιλογής της μορφής του ενημερωτικού δελτίου περιλήφθηκε με διαφορετική διατύπωση στο άρθρο 5, παράγραφοι 1 και 3. Οι διατάξεις αυτές είναι επίσης σύμφωνες με την τροπολογία αριθ. 31 του ΕΚ, με την οποία το Κοινοβούλιο ζητούσε να καταργηθεί η υποχρεωτική μορφή ενημερωτικού δελτίου για κινητές αξίες δεκτές προς διαπραγμάτευση σε οργανωμένη αγορά.

Το άρθρο 5, παράγραφος 4 ανταποκρίνεται στην ανάγκη να προβλεφθεί ένα κατάλληλο σύστημα πληροφόρησης που να επιτρέπει στους "συχνούς" εκδότες να πραγματοποιούν τακτικές εκδόσεις χρησιμοποιώντας μια ταχεία διαδικασία πέραν της διαδικασίας του εγγράφου αναφοράς. Εισάγεται επομένως η αρχή ενός βασικού ενημερωτικού δελτίου που θα καλύπτει τα προγράμματα προσφοράς μη μετοχικών κινητών αξιών και τους τίτλους επιλογής επί μετοχών. Το νέο αυτό σύστημα ενσωματώνει, εν μέρει και ως προς το πνεύμα τους, τις τροπολογίες αριθ. 6 και 29 του ΕΚ (ειδικότερα, το τμήμα που αφορά τις μη μετοχικές κινητές αξίες που εκδίδονται στο πλαίσιο προγράμματος).

Άρθρο 6 - Ευθύνη για το ενημερωτικό δελτίο

Το άρθρο 6 της τροποποιημένης πρότασης της Επιτροπής αποσαφηνίστηκε για να ληφθεί υπόψη το ότι τα κράτη μέλη υποχρεούνται να διασφαλίζουν ότι η ευθύνη για τις πληροφορίες που παρέχονται σε ενημερωτικό δελτίο βαρύνει τουλάχιστον ορισμένα πρόσωπα που καθορίζονται στην παράγραφο 1 αυτού του άρθρου, αλλά ότι επίσης η ευθύνη αυτή μπορεί να επεκταθεί, σε εθνικό επίπεδο, σε άλλα πρόσωπα, όπως π.χ. σε έναν οργανωτή έκδοσης. Το κείμενο αυτό, παρότι δεν αντιφάσκει με την τροπολογία αριθ. 27, δεν αντικατοπτρίζει πραγματικά το περιεχόμενο ή το πνεύμα της τροπολογίας αυτής.

Το άρθρο 6, παράγραφος 2 της κοινής θέσης προβλέπει διαφορετικό καθεστώς για την αστική ευθύνη όσον αφορά το περιληπτικό σημείωμα, γεγονός το οποίο είναι σύμφωνο με την τροπολογία αριθ. 24 του ΕΚ.

Άρθρο 7 - Ελάχιστες πληροφορίες

Οι τροπολογίες αριθ. 23, 28 και 75 του Ευρωπαϊκού Κοινοβουλίου για την προσαρμογή των ενημερωτικών δελτίων σε ορισμένα είδη εκδόσεων ενσωματώθηκαν, ως προς το πνεύμα τους, στην κοινή θέση με διαφορετική όμως διατύπωση. Ειδικότερα, η τελευταία παράγραφος της τροπολογίας αριθ. 23 και η τροπολογία αριθ. 28 λήφθηκαν εν μέρει υπόψη: ο πραγματοποιούμενος στις τροπολογίες διαχωρισμός μεταξύ κινητών αξιών που προορίζονται για δημόσια προσφορά και εκείνων που προορίζονται για εισαγωγή προς διαπραγμάτευση δεν περιλήφθηκε στην κοινή θέση. Η τροπολογία αριθ. 29 του ΕΚ, η οποία είχε περιληφθεί στην τροποποιημένη πρόταση της Επιτροπής, περιλήφθηκε και στην κοινή θέση και επεκτάθηκε ώστε να καλύπτει και τα μη χρηματοοικονομικά πληροφοριακά στοιχεία. Στην τροποποιημένη πρότασή της, η Επιτροπή συμφωνεί να απαλειφθεί η διάταξη περί επιτροπολογίας για τα ενδεχόμενα εκτελεστικά μέτρα σχετικά με την οργάνωση των προσφορών, όπως προβλέπει η τροπολογία αριθ. 30 του ΕΚ. το κείμενο της κοινής θέσης επιβεβαιώνει ότι δεν απαιτούνται εκτελεστικά μέτρα στον τομέα αυτό.

Το άρθρο 7 παραμένει σε μεγάλο βαθμό αμετάβλητο στην κοινή θέση. Το άρθρο 7, παράγραφος 2, στοιχείο γ) ευθυγραμμίστηκε με το άρθρο 5, παράγραφος 4, στοιχείο α) ενώ στο άρθρο 7, παράγραφος 2, στοιχείο στ) εισάχθηκε προσθήκη που ορίζει ότι, εφόσον απαιτείται, λαμβάνεται υπόψη ο δημόσιος χαρακτήρας του εκδότη κατά την επεξεργασία των διαφόρων προτύπων ενημερωτικών δελτίων.

Άρθρο 8 - Παράλειψη πληροφοριών

Το άρθρο 8 παρέμεινε ουσιαστικά ως έχει σε σύγκριση με την τροποποιημένη πρόταση της Επιτροπής. Οι τροπολογίες αριθ. 25 και 26 του ΕΚ περιλήφθηκαν στην κοινή θέση με ελαφρώς διαφορετική όμως διατύπωση. Το πεδίο εφαρμογής των εκτελεστικών μέτρων που πρέπει να θεσπίσει η Επιτροπή περιορίστηκε στις διατάξεις της παραγράφου 2 αυτού του άρθρου, η οποία ορίζει τις περιπτώσεις κατά τις οποίες η αρμόδια αρχή του κράτους μέλους καταγωγής δύναται να επιτρέψει την παράλειψη ορισμένων πληροφοριακών στοιχείων στο ενημερωτικό δελτίο. Το κείμενο αυτό είναι διαφορετικό από εκείνο της τροπολογίας αριθ. 26 του ΕΚ, το οποίο προέβλεπε την θέσπιση μέτρων επιπέδου 2 όταν η απαίτηση περί παροχής πληροφοριών δεν είναι προσαρμοσμένη στον τομέα δραστηριότητας ή τη νομική μορφή του εκδότη.

Άρθρο 9 - Διάρκεια ισχύος του ενημερωτικού δελτίου, του βασικού ενημερωτικού δελτίου και του εγγράφου αναφοράς

Το άρθρο 9, παράγραφος 4 είναι σύμφωνο με την πρώτη φράση της τροπολογίας αριθ. 32 του ΕΚ σχετικά με τη 12μηνη περίοδο ισχύος του εγγράφου αναφοράς.

Άρθρο 10 - Πληροφορίες

Στην τροποποιημένη της πρόταση, η Επιτροπή ενσωμάτωσε την τελευταία παράγραφο της τροπολογίας αριθ. 32 του ΕΚ για ένα διαφορετικό καθεστώς όσον αφορά τις ΜΜΕ, αλλά διατήρησε την αρχή της ετήσιας επικαιροποίησης για τις πληροφορίες που κατά κανόνα πρέπει να περιλαμβάνει το έγγραφο αναφοράς. Το άρθρο 10 της κοινής θέσης αναδιατυπώθηκε προκειμένου να περιορισθεί ο διοικητικός φόρτος των εκδοτών και για να μειωθεί το κόστος. Η υποχρέωση που βαρύνει τους εκδότες περιορίζεται στην παροχή εγγράφου ή καταλόγου που περιέχει ή παραπέμπει σε όλες τις πληροφορίες που ο εκδότης έχει δημοσιεύσει ή καταστήσει διαθέσιμες στο κοινό κατά τους προηγούμενους 12 μήνες σε ένα ή περισσότερα κράτη μέλη καθώς και σε τρίτες χώρες, σύμφωνα με τις υποχρεώσεις που ο εκδότης αυτός υπέχει δυνάμει των κοινοτικών και εθνικών νομοθεσιών και κανόνων για τη ρύθμιση των αγορών κινητών αξιών. Το άρθρο 10 δεν επιβάλει νέες απαιτήσεις γνωστοποίησης, καθότι επαρκούν οι προβλεπόμενες από την υφιστάμενη νομοθεσία. Με τον τρόπο αυτό ενσωματώνεται η ιδέα ενός «καθεστώτος εθελούσιας συμμετοχής» που αναφέρεται στην τροπολογία αριθ. 32 του ΕΚ.

Πάντως, τα κράτη μέλη δύνανται να επιβάλλουν αυστηρότερο καθεστώς σε εθνικό επίπεδο προκειμένου να μην αποδυναμωθεί η προστασία των επενδυτών ούτε οι ισχύουσες στο έδαφός τους απαιτήσεις γνωστοποίησης.

Άρθρο 11- Ενσωμάτωση πληροφοριών μέσω παραπομπής

Το άρθρο 11 ενσωματώνει τα ακριβή πληροφοριακά στοιχεία που περιγράφονται στην τροπολογία αριθ. 34 του ΕΚ, με διαφορετική όμως προσέγγιση και διατύπωση (παραπομπή στην ισχύουσα κοινοτική νομοθεσία). με τον τρόπο αυτό ενσωματώνεται εν μέρει η τροπολογία αριθ. 34. Πάντως, η διάταξη για τη θέσπιση εκτελεστικών μέτρων δεν είναι σύμφωνη με την τροπολογία αυτή, η οποία προέβλεπε την κατάργηση της διαδικασίας επιτροπολογίας.

Με την τροπολογία αριθ. 33, το ΕΚ πρότεινε να χρησιμοποιείται υποχρεωτικά γλώσσα ευρέως διαδεδομένη στον διεθνή χρηματοπιστωτικό χώρο για την ενσωμάτωση πληροφοριών σε ενημερωτικό δελτίο μέσω παραπομπής σε άλλα έγγραφα. η τροπολογία αυτή δεν περιλήφθηκε στην τροποποιημένη πρόταση της Επιτροπής ούτε στην κοινή θέση.

Άρθρο 12 - Ενημερωτικό δελτίο αποτελούμενο από χωριστά έγγραφα

Το άρθρο 12 παραμένει αμετάβλητο σε σχέση με την τροποποιημένη πρόταση της Επιτροπής ενώ το ΕΚ δεν πρότεινε τροπολογία για το άρθρο αυτό. Το εν λόγω άρθρο δεν είναι ωστόσο σύμφωνο με την τροπολογία αριθ. 32 του ΕΚ, η οποία δεν ήταν ιδιαίτερα σαφής και έδινε την εντύπωση ότι η επικαιροποίηση των πληροφοριών έπρεπε να αφορά μόνο το έγγραφο αναφοράς.

ΚΕΦΑΛΑΙΟ III - ΡΥΘΜΙΣΕΙΣ ΓΙΑ ΤΗΝ ΕΓΚΡΙΣΗ ΚΑΙ ΤΗ ΔΗΜΟΣΙΕΥΣΗ ΤΟΥ ΕΝΗΜΕΡΩΤΙΚΟΥ ΔΕΛΤΙΟΥ

Άρθρο 13 - Έγκριση του ενημερωτικού δελτίου

Η τροπολογία αριθ. 35 του ΕΚ δεν περιλήφθηκε στην τροποποιημένη πρόταση της Επιτροπής ούτε στην κοινή θέση. Ωστόσο, οι νέες εξαιρέσεις που περιλήφθηκαν στο άρθρο 1 ανταποκρίνονται εν μέρει σε αυτή την τροπολογία, η οποία προέβλεπε την εφαρμογή, σε ορισμένες περιπτώσεις, εθνικού καθεστώτος αντί του κοινοτικού καθεστώτος καθώς και δυνατότητα οικειοθελούς προσχώρησης στο δεύτερο καθεστώς ("opt in"), κατ' επιλογή του εκδότη.

Στην τροποποιημένη πρότασή της, η Επιτροπή μείωσε, σε σχέση με την αρχική της πρόταση, τις μέγιστες προθεσμίες έγκρισης των ενημερωτικών δελτίων (από 40 σε 30 ημέρες σε περίπτωση αρχικής δημόσιας προσφοράς). Πάντως, οι προθεσμίες αυτές εξακολουθούν να διαφέρουν από εκείνες που αναφέρονταν στις τροπολογίες αριθ. 36 και 37 του ΕΚ (7 ημέρες γενικά και 20 ημέρες για τις αρχικές δημόσιες προσφορές).

Η Επιτροπή, περιέλαβε στην τροποποιημένη της πρόταση την τροπολογία αριθ. 38 του ΕΚ που προέβλεπε την έγκριση του ενημερωτικού δελτίου σε περίπτωση μη έκδοσης απόφασης από την αρμόδια αρχή. Πάντως, το Συμβούλιο αποφάσισε να επανέλθει στην αρχική του πρόταση, σύμφωνα με την οποία η μη αντίδραση των αρμόδιων αρχών δεν πρέπει να εξομοιώνεται με έγκριση. Επομένως, η τροπολογία αριθ. 38 δεν ενσωματώνεται στην κοινή θέση.

Η Επιτροπή είχε επίσης δεχθεί την τροπολογία αριθ. 39 του ΕΚ, αλλά το Συμβούλιο άλλαξε τη διατύπωση ώστε να αποσαφηνιστεί ότι οι καθοριζόμενες στο άρθρο 13 προθεσμίες μπορούν να προσαρμόζονται και όχι μόνο να μειώνονται. Επομένως, η ουσία της τροπολογίας αριθ. 39 του Ευρωπαϊκού Κοινοβουλίου δεν ενσωματώθηκε στην κοινή θέση.

Άρθρο 14 - Δημοσίευση του ενημερωτικού δελτίου

Οι τροπολογίες αριθ. 40, 41, 42 και 43 του Ευρωπαϊκού Κοινοβουλίου περιλήφθηκαν στην τροποποιημένη πρόταση της Επιτροπής και στην κοινή θέση. Η τροπολογία αριθ. 42 του Ευρωπαϊκού Κοινοβουλίου περιλήφθηκε επίσης στην κοινή θέση, με ελαφρώς διαφορετική όμως διατύπωση. Πράγματι, το κείμενο αυτό είναι περισσότερο σύμφωνο με την τροπολογία του Κοινοβουλίου παρά με την τροποποιημένη πρόταση της Επιτροπής, η οποία δεν είχε συμπεριλάβει σαφή αναφορά σε ελάχιστη περίοδο 6 ημερών για τις αρχικές δημόσιες προσφορές.

Το άρθρο παρέμεινε ουσιαστικά αμετάβλητο σε σχέση με την τροποποιημένη πρόταση της Επιτροπής, αλλά η κοινή θέση εισάγει ορισμένες πρόσθετες εναλλακτικές δυνατότητες για τα κράτη μέλη (συστηματική δημοσίευση σε ηλεκτρονική μορφή (παράγραφος 2), δημοσίευση ανακοίνωσης (παράγραφος 3), δημοσίευση ενημερωτικού δελτίου στην ιστοθέση της αρμόδιας αρχής).

Άρθρο 15 - Διαφημιστικές καταχωρήσεις

Στην τροποποιημένη της πρόταση, η Επιτροπή έλαβε υπόψη τις τροπολογίες αριθ. 44 και 45 του ΕΚ. Ωστόσο, η παράγραφος 5 της τροποποιημένης πρότασης της Επιτροπής τροποποιήθηκε ώστε οι σημαντικές πληροφορίες που απευθύνονται αποκλειστικά στους ειδικούς επενδυτές να μην τίθενται στη διάθεση του κοινού. Στις περιπτώσεις κατά τις οποίες πρέπει να δημοσιεύεται ενημερωτικό δελτίο, οι σημαντικές αυτές πληροφορίες πρέπει να περιληφθούν στο ενημερωτικό αυτό δελτίο ή σε συμπλήρωμά του, σύμφωνα με τις ισχύουσες διατάξεις για τα ενημερωτικά δελτία. Επομένως, στην κοινή θέση δεν περιλήφθηκε η τροπολογία αριθ. 45 του ΕΚ που αποσκοπούσε στην αποφυγή της επιλεκτικής γνωστοποίησης.

Σε σύγκριση με την τροποποιημένη πρόταση της Επιτροπής, η παράγραφος 3 αναδιατυπώθηκε για να ληφθεί υπόψη το γεγονός ότι η διάταξη αυτή μπορεί να εφαρμοστεί και πριν από τη δημοσίευση ενημερωτικού δελτίου. Η παράγραφος 7 αναδιατυπώθηκε επίσης ελαφρώς προκειμένου να διευκρινιστεί ότι το πεδίο εφαρμογής των εκτελεστικών μέτρων δεν περιορίζεται στην περίοδο που προηγείται της δημοσίευσης ενημερωτικού δελτίου.

Άρθρο 16 - Συμπλήρωμα του ενημερωτικού δελτίου

Το Ευρωπαϊκό Κοινοβούλιο δεν πρότεινε καμία τροπολογία για το άρθρο 16. Το κείμενο της τροποποιημένης πρότασης της Επιτροπής διατηρήθηκε ουσιαστικά αμετάβλητο. Αντίθετα, το άρθρο 16 τροποποιήθηκε στην κοινή θέση προκειμένου να ενισχυθεί η προστασία των επενδυτών. Ορίζεται πλέον σαφώς ότι σε περιπτώσεις που το συμπλήρωμα καθίσταται απαραίτητο, το περιληπτικό σημείωμα πρέπει επίσης να συμπληρώνεται προκειμένου να ληφθούν υπόψη οι νέες πληροφορίες. Με την κοινή θέση εισάγεται ένα ακόμη σημαντικότερο στοιχείο: επενδυτές οι οποίοι έχουν ήδη συμφωνήσει να αγοράσουν τις κινητές αξίες ή να εγγραφούν πριν από τη δημοσίευση του συμπληρώματος, έχουν το δικαίωμα, το οποίο πρέπει να ασκηθεί εντός προθεσμίας η οποία δεν είναι μικρότερη από δύο εργάσιμες ημέρες από τη δημοσίευση του συμπληρώματος, να αποσύρουν την αποδοχή τους.

ΚΕΦΑΛΑΙΟ IV - ΔΙΑΣΥΝΟΡΙΑΚΗ ΔΗΜΟΣΙΑ ΠΡΟΣΦΟΡΑ ΚΑΙ ΕΙΣΑΓΩΓΗ ΠΡΟΣ ΔΙΑΠΡΑΓΜΑΤΕΥΣΗ

Άρθρο 17 - Κοινοτικό πεδίο εφαρμογής της έγκρισης ενημερωτικού δελτίου

Η Επιτροπή, στην τροποποιημένη της πρόταση, έλαβε υπόψη τις τροπολογίες αριθ. 47, 48, 49, 64 και 50 του Ευρωπαϊκού Κοινοβουλίου με κάπως διαφορετική διατύπωση. Το άρθρο 17 της κοινής θέσης παραμένει αμετάβλητο σε σχέση με την τροποποιημένη πρόταση της Επιτροπής.

Άρθρο 18 - Κοινοποίηση

Στην τροποποιημένη της πρόταση, η Επιτροπή έλαβε υπόψη την τροπολογία αριθ. 53 του ΕΚ. Σε σύγκριση με την τροποποιημένη πρόταση της Επιτροπής, η διατύπωση του άρθρου 18 στην κοινή θέση έχει αλλάξει ελαφρώς για να ληφθεί υπόψη το γεγονός ότι υπεύθυνος για την κατάρτιση του ενημερωτικού δελτίου δεν είναι απαραίτητα πάντοτε ο εκδότης και για να διευκρινιστεί ότι το κράτος μέλος υποδοχής δικαιούται να λάβει αντίγραφο του ενημερωτικού δελτίου από το κράτος μέλος καταγωγής.

ΚΕΦΑΛΑΙΟ V - ΧΡΗΣΗ ΓΛΩΣΣΩΝ ΚΑΙ ΕΚΔΟΤΕΣ ΟΙ ΟΠΟΙΟΙ ΕΧΟΥΝ ΣΥΣΤΑΘΕΙ ΣΕ ΤΡΙΤΕΣ ΧΩΡΕΣ

Άρθρο 19 - Χρήση γλωσσών

Η παράγραφος 1 είναι όμοια με την τροποποιημένη πρόταση της Επιτροπής και επομένως περιλαμβάνει το πρώτο τμήμα της τροπολογίας αριθ. 51 του Ευρωπαϊκού Κοινοβουλίου όπου προβλέπεται ότι, όταν μια δημόσια προσφορά πραγματοποιείται μόνο στο κράτος μέλος καταγωγής, το ενημερωτικό δελτίο καταρτίζεται σε γλώσσα αποδεκτή από την αρμόδια αρχή αυτού του κράτους μέλους. Το υπόλοιπο τμήμα της τροπολογίας αριθ. 51 περιλαμβάνεται εν μέρει μόνο στις παραγράφους 2, 3 και 4 της κοινής θέσης, αλλά το άρθρο επιδιώκει τον ίδιο στόχο με το κείμενο που ενέκρινε το Ευρωπαϊκό Κοινοβούλιο σε πρώτη ανάγνωση, και ο οποίος είναι να αποφευχθεί ο υπερβολικός διοικητικός φόρτος για τους εκδότες.

Πάντως, το Συμβούλιο εισήγαγε ορισμένες αλλαγές σε σχέση με την τροποποιημένη πρόταση της Επιτροπής. Για να διασφαλιστεί ότι η αρμόδια αρχή του κράτους μέλους καταγωγής είναι πάντα σε θέση να κατανοήσει το προς έγκριση ενημερωτικό δελτίο, μια νέα διάταξη ορίζει ότι, ακόμη και όταν η δημόσια προσφορά δεν πραγματοποιείται ούτε επιδιώκεται εισαγωγή προς διαπραγμάτευση στο κράτος μέλος καταγωγής, το ενημερωτικό δελτίο πρέπει να καταρτίζεται είτε σε γλώσσα αποδεκτή από την αρχή του κράτους μέλους καταγωγής είτε σε γλώσσα ευρέως διαδεδομένη στο διεθνή χρηματοοικονομικό τομέα, κατ' επιλογή του εκδότη. Εξάλλου, σύμφωνα με τα οριζόμενα στην παράγραφο 3, η παράγραφος 4 της κοινής θέσης παρέχει μια συμπληρωματική εναλλακτική δυνατότητα τόσο για το κράτος μέλος καταγωγής όσο και για τα κράτη μέλη υποδοχής, σύμφωνα με την οποία τα εν λόγω κράτη μέλη δύνανται να προβλέπουν, στην εθνική τους νομοθεσία, ότι το περιληπτικό σημείωμα πρέπει να καταρτίζεται στην επίσημη ή στις επίσημες γλώσσες τους.

Άρθρο 20 - Εκδότες οι οποίοι έχουν συσταθεί σε τρίτες χώρες

Στην τροποποιημένη της πρόταση, η Επιτροπή έλαβε υπόψη τις τροπολογίες αριθ. 53, 54 και 55 του Ευρωπαϊκού Κοινοβουλίου, με διαφορετική όμως διατύπωση. Το άρθρο 20 της κοινής θέσης ακολουθεί ουσιαστικά την τροποποιημένη πρόταση της Επιτροπής. Ωστόσο, η διατύπωση της παραγράφου 1, στοιχείο β) είναι αυστηρότερη: συγκεκριμένα, ορίζεται ότι οι απαιτήσεις πληροφόρησης που αναφέρονται στη διάταξη αυτή πρέπει να είναι ισοδύναμες, και όχι απλώς "σε γενικές γραμμές ισοδύναμες". Επομένως, στην κοινή θέση δεν λήφθηκε υπόψη η τροπολογία αριθ. 54 του Ευρωπαϊκού Κοινοβουλίου η οποία εισήγαγε τη διατύπωση "σε γενικές γραμμές".

ΚΕΦΑΛΑΙΟ VI - ΑΡΜΟΔΙΕΣ ΑΡΧΕΣ

Άρθρο 21 - Εξουσίες

Στην τροποποιημένη της πρόταση, η Επιτροπή έλαβε υπόψη τις τροπολογίες αριθ. 73, 56, 57, 58 και 59 του ΕΚ οι οποίες αφορούσαν τις εξουσίες που παρέχονται στις αρμόδιες αρχές. Ωστόσο, στην κοινή θέση δίνεται έμφαση στη συγκέντρωση αρμοδιοτήτων στην κεντρική αρμόδια διοικητική αρχή και επομένως στο σημείο αυτό υπάρχει απόκλιση από την τροποποιημένη πρόταση και τις τροπολογίες του Ευρωπαϊκού Κοινοβουλίου.

Η παράγραφος 1 προβλέπει ότι ένα κράτος μέλος μπορεί, εφόσον αυτό απαιτείται από το εθνικό του δίκαιο, να ορίζει άλλες διοικητικές αρχές για την εφαρμογή του κεφαλαίου ΙΙΙ. Αυτό δεν μπορεί να γίνει απλώς με διοικητική απόφαση, ενώ ο προαναφερθείς ορισμός άλλων αρμόδιων διοικητικών αρχών ισχύει μόνο για μέγιστη περίοδο 5 ετών. Επομένως, η τροπολογία αριθ. 73 του ΕΚ δεν λήφθηκε υπόψη. Λόγω της ομοσπονδιακής διάρθρωσης της χώρας, στην Ομοσπονδιακή Δημοκρατία της Γερμανίας θα ισχύσει μεταβατική περίοδος για τον ορισμό ενιαίας κεντρικής αρμόδιας αρχής (βλ. άρθρο 30, παράγραφος 3).

Στην κοινή θέση περιορίζεται σε μεγάλο βαθμό η δυνατότητα της κάθε αρμόδιας αρχής να αναθέτει καθήκοντα σε άλλους οργανισμούς. αυτό έγινε για να συγκεντρωθεί στην εν λόγω αρχή όλη η ευθύνη σχετικά με τον έλεγχο και την έγκριση του ενημερωτικού δελτίου. Επομένως, η κοινή θέση δεν ενσωμάτωσε την τροπολογία αριθ. 56 του ΕΚ που προέβλεπε ανάθεση καθηκόντων σε μόνιμη βάση. Για να υπάρξει μια μεταβατική περίοδος στα κράτη μέλη που επιτρέπουν σήμερα την ανάθεση καθηκόντων, η εν λόγω ανάθεση θα παραμείνει δυνατή για περίοδο 5 ετών από τη θέση σε ισχύ της οδηγίας. Πάντως, οι όροι που καθορίζονται στην παράγραφο 2 σχετικά με την ανάθεση καθηκόντων κατά την μεταβατική αυτή περίοδο αντιστοιχούν σε εκείνους που αναφέρονται στην τροποποιημένη πρόταση της Επιτροπής, η οποία με τη σειρά της ενσωμάτωνε την ουσία των τροπολογιών αριθ. 7 και 56 του Ευρωπαϊκού Κοινοβουλίου.

Οι τροπολογίες αριθ. 58 και 59 του Ευρωπαϊκού Κοινοβουλίου διατηρήθηκαν στην κοινή θέση, αλλά όχι και η τροπολογία αριθ. 57 για τους επιτόπιους ελέγχους. Στην παράγραφο 4 ορίζεται πλέον ότι η αρμόδια αρχή δύναται επίσης να πραγματοποιεί επιτόπου επιθεωρήσεις, σύμφωνα με τις διατάξεις του εθνικού τους δικαίου, οι οποίες ενδέχεται να ορίζουν ότι οι επιθεωρήσεις αυτές μπορούν να πραγματοποιούνται μόνο κατόπιν δικαστικής απόφασης ή/και σε συνεργασία με άλλες αρχές. Τα κράτη μέλη έχουν επίσης τη δυνατότητα να παρέχουν πρόσθετες εξουσίες στην εθνική τους αρμόδια αρχή πέραν από τις ελάχιστες απαιτήσεις που καθορίζει το άρθρο 21, παράγραφος 3.

Άρθρο 22 - Επαγγελματικό απόρρητο και συνεργασία μεταξύ αρχών, και άρθρο 23 - Προληπτικά μέτρα

Η τροπολογία αριθ. 63 του ΕΚ σχετικά με τη συνεργασία ενσωματώθηκε, με διαφορετική διατύπωση, στην τελευταία φράση του άρθρου 22, παράγραφος 2 της τροποποιημένης πρότασης της Επιτροπής. Η κοινή θέση ενσωματώνει ως έχουν στην τροποποιημένη πρόταση τα άρθρα 22 και 23.

ΚΕΦΑΛΑΙΟ VII - ΕΚΤΕΛΕΣΤΙΚΑ ΜΕΤΡΑ

Άρθρο 24 - Διαδικασία επιτροπής

Οι τροπολογίες αριθ. 60 και 61 του ΕΚ περιλήφθηκαν στη τροποποιημένη πρόταση της Επιτροπής και η κοινή θέση δεν τροποποίησε το άρθρο αυτό σε σχέση με την τροποποιημένη πρόταση της Επιτροπής.

Άρθρο 25 - Κυρώσεις

Το Ευρωπαϊκό Κοινοβούλιο δεν πρότεινε τροπολογία για το άρθρο 25. Η κοινή θέση ενσωματώνει ουσιαστικά αμετάβλητο το άρθρο αυτό από την τροποποιημένη πρόταση της Επιτροπής, με διαφορετική όμως διατύπωση ώστε να καταστεί σαφέστερο.

Άρθρο 26 - Ένδικα μέσα

Το Ευρωπαϊκό Κοινοβούλιο δεν πρότεινε τροπολογία για το άρθρο 26. Η κοινή θέση ενσωματώνει το άρθρο αυτό ουσιαστικά αμετάβλητο σε σχέση με την τροποποιημένη πρόταση της Επιτροπής.

ΚΕΦΑΛΑΙΟ VIII - ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 27 - Τροποποιήσεις, άρθρο 28 - Κατάργηση, άρθρο 29 - Μεταφορά στο εσωτερικό δίκαιο, άρθρο 32 - Έναρξη ισχύος, και άρθρο 33 - Αποδέκτες

Τα άρθρα αυτά παρέμειναν αμετάβλητα σε σχέση με την τροποποιημένη πρόταση της Επιτροπής ενώ το Ευρωπαϊκό Κοινοβούλιο δεν πρότεινε σχετικές τροπολογίες.

Άρθρο 30 - Μεταβατικές διατάξεις

Η τροπολογία αριθ. 62 του ΕΚ, η οποία αφορούσε την κατάργηση της μεταβατικής περιόδου για την πρώτη εφαρμογή της ετήσιας επικαιροποίησης του εγγράφου αναφοράς, λήφθηκε υπόψη στην τροποποιημένη πρόταση της Επιτροπής.

Σε σύγκριση με την τροποποιημένη πρόταση της Επιτροπής, η κοινή θέση εισάγει δύο νέες μεταβατικές διατάξεις.

Η πρώτη, η οποία περιλαμβάνεται στην παράγραφο 2, παρέχει στα κράτη μέλη τη δυνατότητα να συνεχίσουν να κάνουν χρήση της εξαίρεσης που προβλέπεται στο άρθρο 5, πρώτο εδάφιο, στοιχείο α) της οδηγίας 89/298/EΟΚ για μέγιστη περίοδο 5 ετών. Με τον τρόπου αυτό θα απαλλαγούν, σε ορισμένα κράτη μέλη, ορισμένοι χρεωστικοί τίτλοι από την υποχρέωση δημοσίευσης ενημερωτικού δελτίου κατά τη μεταβατική περίοδο, υπό τον όρο ότι οι τίτλοι αυτοί εκδίδονται συνεχώς ή κατ' επανάληψη από πιστωτικά ή άλλα χρηματοδοτικά ιδρύματα εξομοιώσιμα προς πιστωτικά ιδρύματα, τα οποία δημοσιεύουν κανονικά τους ετήσιους λογαριασμούς τους και τα οποία, στο εσωτερικό της Κοινότητας, έχουν ιδρυθεί ή διέπονται από ειδικό νόμο ή δυνάμει τέτοιου νόμου ή υπόκεινται σε δημόσιο έλεγχο που αποβλέπει στην προστασία της αποταμίευσης.

Η δεύτερη από τις εξαιρέσεις αυτές χορηγείται στην Ομοσπονδιακή Δημοκρατία της Γερμανίας και αφορά το άρθρο 21, παράγραφος 1.

3.3 Νέο άρθρο που εισήγαγε το Συμβούλιο

Άρθρο 31 - Αναθεώρηση

Για να διασφαλιστεί η αναθεώρηση της οδηγίας, η κοινή θέση εισήγαγε διάταξη με την οποία η Επιτροπή υποχρεούται να προβαίνει σε αξιολόγηση της εφαρμογής της παρούσας οδηγίας και να υποβάλει έκθεση στο Ευρωπαϊκό Κοινοβούλιο και στο Συμβούλιο, συνοδευόμενη, ενδεχομένως, από προτάσεις για την αναθεώρησή της. Η αιτιολογική σκέψη αριθ. 44 ορίζει ότι η αξιολόγηση αυτή πρέπει να εστιάζεται ιδίως στη διαδικασία έγκρισης των ενημερωτικών δελτίων από τις αρμόδιες αρχές των κρατών μελών και, γενικότερα, στην εφαρμογή της αρχής της χώρας καταγωγής και στο κατά πόσον ανακύπτουν προβλήματα για την προστασία του επενδυτή και την αποτελεσματικότητα της αγοράς από την εφαρμογή αυτή. Η Επιτροπή θα πρέπει να εξετάζει επίσης τη λειτουργία του άρθρου 10.

4- ΣΥΜΠΕΡΑΣΜΑ

Η Επιτροπή θεωρεί ότι η κοινή θέση που εξέδωσε το Συμβούλιο στις 24 Μαρτίου 2003 είναι πιστή προς τους στόχους και το πνεύμα της τροποποιημένης πρότασης της Επιτροπής της 9ης Αυγούστου 2002, η οποία αποσκοπούσε στο να διασφαλιστεί η προστασία των επενδυτών και η αποτελεσματικότητα της αγοράς, σύμφωνα με υψηλού επιπέδου κανονιστικά πρότυπα που έχουν θεσπίσει οι αρμόδιες διεθνείς αρχές. Θεωρεί επίσης ότι η κοινή θέση ενσωματώνει, πλήρως ή εν μέρει, τη μεγάλη πλειονότητα των τροπολογιών του Ευρωπαϊκού Κοινοβουλίου, Συμπερασματικά, η Επιτροπή εκτιμά ότι η κοινή θέση επιτυγχάνει μια ικανοποιητική ισορροπία μεταξύ προστασίας των επενδυτών και αποτελεσματικότητας της αγοράς. Η Επιτροπή ελπίζει ότι η έκδοση της οδηγίας είναι δυνατή κατά τη διάρκεια του τρέχοντος έτους, σύμφωνα άλλωστε και με την προθεσμία που καθορίζει το Σχέδιο Δράσης για τις Χρηματοπιστωτικές Υπηρεσίες και την προθεσμία που έθεσε το Ευρωπαϊκό Συμβούλιο της Στοκχόλμης. Εάν αυτό μπορεί - και πρέπει - να πραγματοποιηθεί, η οδηγία θα διευκολύνει την όσο το δυνατόν ευρύτερη πρόσβαση στα επενδυτικά κεφάλαια σε ολόκληρη την Κοινότητα ενώ ταυτόχρονα θα ενισχύσει την εμπιστοσύνη των επενδυτών στις πληροφορίες που δημοσιεύουν οι επιχειρήσεις. Ποτέ άλλοτε στο παρελθόν ο στόχος αυτός δεν ήταν τόσο σημαντικός όσο είναι σήμερα.

Επομένως, η Επιτροπή συνιστά στο Ευρωπαϊκό Κοινοβούλιο την έγκριση αυτής της κοινής θέσης.